Source: https://pripravnapredaj.sk/mobilny-dom-z-pohladu-stavebneho-uradu/
Timestamp: 2020-07-03 17:15:06+00:00

Document:
Mobilný dom z pohľadu stavebného úradu - PRIPRAV NA PREDAJ!
Pri dnešných cenách nehnuteľností sa čoraz viac Slovákov rozhoduje pre mobilný dom, ako dočasnú alternatívu v bývaní. Mobilné domy, prívesy, karavany u nás zažili veľký boom hlavne do roku 1989. Vtedy boli využívané výhradne na rekreačný účel. To aké boli mobilné domy predtým a teraz sa len ťažko dá porovnávať. Dnešné mobilné domy poskytujú dostatočný komfort aj pre trvalé bývanie, nie len na rekreáciu. K ich obľube prispieva aj nízka obstarávacia cena pri relatívne slušnom komforte bývania v moderných typoch domov.
Či už sa jedná o mobilný dom vybavený ťažnou ojou a kolesami alebo o modulový dom, ktorý na pozemok umiestni žeriav, je to výrobok plniaci funkciu stavby. Výrobok plniaci funkciu stavby spadá do režimu stavebného zákona. Či už je mobilný dom využívaný na bývanie alebo na rekreáciu (čo zvyčajne je) vzťahujú sa na naň rovnaké pravidlá ako na stavbu rodinného domu. V mnohých prípadoch sa stavebné povolenie naozaj nevyžaduje. To však neznamená, že netreba iné povolenie podľa stavebného zákona, a tým je územné rozhodnutie.
V prípade, ak je mobilný dom stavbou, nakoľko napĺňa vyššie uvedené pojmové znaky stavby a kritériá podľa § 43 ods. 1 stavebného zákona, bude potrebné uplatniť postupy stavebného zákona vzťahujúce sa na stavbu, t. j. získať územné rozhodnutie na umiestnenie stavby, stavebné povolenie, resp. ohlásenie stavebnému úradu a kolaudačné rozhodnutie. Nakoľko väčšina mobilných domov bude v praxi spĺňať kritériá jednoduchej stavby podľa § 139b ods. 1 stavebného zákona, bude postačovať namiesto stavebného povolenia ohlásenie stavebnému úradu a to v prípade, ak tak určí stavebný úrad v rozhodnutí o umiestnení stavby podľa § 39a ods. 5 v spojení s § 55 ods. 2 písm. a) stavebného zákona.
V prípade, ak mobilný dom nie je stavbou predovšetkým z dôvodu absencie jeho napojenia na siete technického vybavenia územia, resp. spojenia so zemou pevným základom, bude potrebné na jeho umiestnenie na pozemku územné rozhodnutie – rozhodnutie o využívaní územia podľa § 39b stavebného zákona. Tento fakt vyplýva z ustanovenia § 32 stavebného zákona, v zmysle ktorého umiestňovať stavby, meniť využitie územia a chrániť dôležité záujmy v území možno len na základe územného rozhodnutia. V prípade umiestnenia mobilného domu v území bude teda potrebné rozhodnutie o využívaní územia, ktorým stavebný úrad povolí nové využívanie územia oproti pôvodnému účelu a spôsobu využitia územia, určí jeho podmienky a čas jeho platnosti.
Category: RealityOd 4. februára 2020
PreviousPrevious post:Nie je realiťák ako realiťák

References: § 43
 § 139
 § 39
 § 55
 § 39
 § 32